मुट्‌ठी भर खाने से दिल-दिमाग और पेट को मिलते हैं फायदे, स्ट्रोक का रिस्क घटेगा
स्वीट कॉर्न में कई तरह के पोषक तत्व होते हैं जिनमें फाइबर महत्वपूर्ण है। 100 ग्राम स्वीट कॉर्न में 2.70 ग्राम फाइबर होता है। 
कोयले की आग पर सेंके हुए भुट्‌टे और स्टीम किया हुआ स्वीट कॉर्न भला किसे अच्छा नहीं लगता। एक में सोंधी महक तो दूसरा मिठास से भरा हुआ। 
सूप, सलाद, पिज्जा या और दूसरे फूड, इन सबमें आपको स्वीट कॉर्न मिल जाएगा। इसके चिप्स और पॉपकॉर्न तो मिलते ही हैं, इससे स्वीटनर या ग्लूकोज सिरप भी तैयार होता है।
तो आज हम आपको बताएंगे कि ये स्वीट कॉर्न केवल टेस्ट की वजह से ही नहीं खाना चाहिए, बल्कि सेहत के लिए भी फायदेमंद होते हैं। 
100 ग्राम स्वीट कॉर्न में भरपूर फाइबर 
स्वीट कॉर्न में कई तरह के पोषक तत्व होते हैं जिनमें फाइबर महत्वपूर्ण है। कृषि वैज्ञानिक आरपीएस नायक बताते हैं कि 100 ग्राम स्वीट कॉर्न में 2.70 ग्राम फाइबर होता है। चूंकि फाइबर डाइजेशन के लिए जरूरी चीज है इसलिए इसे डाइट में शामिल करना चाहिए।
बनारस हिंदू यूनिवर्सिटी (BHU) की असिस्टेंट प्रोफेसर डॉ. सुकन्या चक्रवर्ती बताती हैं कि स्वीट कॉर्न भुट्‌टे की ही एक ब्रीड है। इसे खाने से हमारा पाचन तंत्र बेहतर होता है। हमें इंस्टैंट एनर्जी मिलती है। नियमित रूप से इसे रोस्ट करके या स्टीम करके खाया जाए तो हृदय की बीमारियां और स्ट्रोक का रिस्क कम होता है।
आगे बढ़ने से पहले खबर से जुड़े पोल में हिस्सा ले सकते हैं
प्रेग्नेंसी में खाने से मिलते हैं न्यूट्रिएंट्स 
डाइटीशियन डॉ. विजयश्री प्रसाद बताती हैं कि स्वीट कॉर्न में फोलेट भी होता है जिसे हम विटामिन B-9 कहते हैं। यह हेल्दी रेड ब्लड सेल्स बनाने में मददगार होता है। इसे प्रेग्नेंसी के दौरान खाने से गर्भ में पल रहे शिशु का विकास बेहतर होता है। हर दिन हमें 200 माइक्रोग्राम फोलेट की जरूरत होती है जबकि प्रेग्नेंसी में यह 300 से 400 तक पहुंच जाती है। कई बार फोलिक एसिड के फोर्टिफाइड फूड से जरूरत पूरी की जाती है। ऐसे में स्वीट कॉर्न खाना ज्यादा ठीक है। क्योंकि 100 ग्राम स्वीट कॉर्न में 50 माइक्रोग्राम फोलेट मिल जाता है।
थायमिन से इम्युनिटी होती है बूस्ट 
स्वीट कॉर्न में विटामिन B-1 होता है जिसे थायमिन कहते हैं। इससे नर्वस सिस्टम, ब्रेन, हार्ट, मसल्स, पेट और आंतों को काफी लाभ पहुंचता है। थायमिन काॅर्ब्स को एनर्जी में बदल देता है। 18 साल से ऊपर के लोगों को हर दिन 1.2 माइक्रोग्राम थायमिन की जरूरत होती है। जबकि प्रेग्नेंट वुमन को 1.4 माइक्रोग्राम थायमिन चाहिए। स्वीट कॉर्न से इसकी पूर्ति होती है।
विटामिन C के लिए भी खाएं स्वीट कॉर्न 
डॉ. विजयश्री बताती हैं कि स्वीट कॉर्न को विटामिन C के लिए भी खाना चाहिए। रोस्ट करके खाने से इसमें मौजूद विटामिन C के खत्म होने की आशंका रहती है इसलिए स्टीम किए हुए स्वीट कॉर्न को खाना ज्यादा अच्छा होता है। विटामिन C शरीर में आयरन की मात्रा बनाए रखने में मदद करता है।
थकान को करता है दूर 
स्वीट कॉर्न पोटैशियम और मैग्नीशियम का बढ़िया स्रोत है। इससे हडि्डयों और मांसपेशियों को मजबूती मिलती है। जब कभी थकान फील हो तो स्वीट कॉर्न खाने से शरीर को ताकत मिलेगी। पोटैशियम शरीर में फ्लूड को भी बैलेंस करता है। इससे मांसपेशियों को राहत मिलती है।
नियमित खाने से बच्चों का वजन बढ़ता है 
कई पेरेंट्स इस बात की शिकायत करते हैं कि उनके बच्चे का वजन नहीं बढ़ रहा। कुछ बच्चों का वजन जन्म से ही कम होता है। ऐसे बच्चों का वजन बढ़ाने के लिए स्वीट कॉर्न देना चाहिए। इससे बच्चों की मांसपेशियां बढ़ती हैं। साथ ही उनका नर्वस सिस्टम भी मजबूत होता है। स्किन और आंख से जुड़े रोगों से बचाव में भी स्वीट कॉर्न मदद करता है।